Efter i flere år at have været den landsdel , hvor ledighedskøen er allerlængst, er Nordjylland nu den region, der oplever det største fald.

Nye tal fra Beskæftigelsesregion Nordjylland, fra perioden august 2010 til august 2011, viser, at ledigheden for landsdelen nu er nede på niveau med landsgennemsnittet på 5,5 procent. - Det har vi ikke oplevet i 30 år, lyder det fra Karsten Simensen, regionsdirektør i Beskæftigelsesregion Nordjylland. En af de kommuner, der har banket ledigheden kraftigst ned, er Mariagerfjord. På et år har 157 personer forladt ledighedskøen og er nu i arbejde. Med et fald på 3,8 procent  er regionen den landsdel, der oplever det største fald. Selv om ledigheden er fladet, står over 14.000 nordjyder stadig uden job.